聞彦光田舍遇火幾焚其廪
作者：謝薖
朝代：宋

paragraphs: 睡龍未覺山澤枯，其誰濡幙待不虞。
炎官弭節飛廉怒，小屋旋徹大屋塗。
鬱攸飛空百鳥噪，煇赫照樹騰猿呼。
綠林灰燼一瞬耳，况乃田父蝸牛廬。
天公似惜詩人癯，約束風伯爲回車。
百神救廪鳥工往，不待綆缶澆焚如。
尚令太痩逢飯顆，幸未饑死同侏儒。
怪奇敢追陸渾韻，弔賀不必參元書。
作詩嘲誚供一笑，逢人舉似應胡盧。